送韓子華
作者：歐陽修
朝代：宋

paragraphs: 嗟我久不見韓子，如讀古書思古人。
忽然相逢又數日，笑語反不共一罇。
諫垣尸居職業廢，朝事汲汲勞精神。
子華筆力天馬足，駑駘千百誰可羣。
嗟予老鈍不自笑，尚欲疾走追其塵。
子華有時高談駭我聽，榮枯萬物移秋春。
所以不見令我思，見之如飲玉醴醇。
叩門下馬忽來別，高帆得風披飛雲。
離懷有酒不及寫，別後慰我寓於文。